**Zomri** je slovenská satirická stránka, pôsobiaca pôvodne na Facebooku. Jej príspevky na sociálnych sietiach obsahujú tvrdú satiru, zosmiešňovanie, urážky, vulgarizmy a cynizmus, ale aj politickú a spoločenskú kritiku. Stránku spravuje kolektív anonymných administrátorov, ktorý tiež prevádzkuje rovnomenný instagramový účet.

Sami autori sa však označujú ako recesisti a stránku ako „najväčšiu stoku" slovenského internetu*.*

Vznik a pôsobenie
-----------------

Stránka Zomri bola založená na sociálnej sieti 21. júna 2016. Správcovia tvrdia, že sa spoznali cez internet, kde na facebooku prevádzkovali rozličné falošné fanúšikovské stránky Martina Jakubca. Po ich postupnom zrušení spoločne založili stránku Zomri.

Denník N ich po roku fungovania označil ako „recisistickú stránku s prízemným humorom". V začiatkoch publikovali najmä vtipy na adresu osobností ako Zdena Studenková, Branislav Mojsej, Tibor Rostas alebo Martin Daňo.

Výrazná časť príspevkov je zameraná politicky, najmä voči Marianovi Kotlebovi a ĽSNS, ale aj voči Robertovi Ficovi a Andrejovi Dankovi. Veľký nárast popularity priniesol stránke tiež príspevok o otvorení zrekonštruovanej autobusovej stanice v Banskej Bystrici s bilingválnym názvom *Vlak Bus Shopping*.

Stránka medzi inými zosmiešnila aj billboardovú náborovú kampaň Ozbrojených síl Slovenskej republiky, ktorej proces obstarania vzbudil dojem rodinkárstva.

### Blokovanie stránok ĽSNS

V roku 2017 Facebook stránku Zomri zablokoval z dôvodu porušovania pravidiel. Administrátori vytvorili dočasnú náhradu pod názvom *Zomri 2.0* s tým, že pôvodná stránka bola zrušená, pretože bola „neustále nahlasovaná náckami a podobnou lúzou." Sledovatelia Zomri sa následne začali mobilizovať k nahlasovaniu stránok, ktoré propagujú alebo inklinujú k strane Kotleba – Ľudová strana Naše Slovensko alebo k Marianovi Kotlebovi. Tieto, napríklad aj stránka poslancov ĽSNS Milana Mazureka alebo Milana Uhríka, sa stali následkom hromadného nahlasovania naozaj zablokované.

Pôvodne zablokovaná stránka *Zomri* bola po niekoľkých dňoch obnovená. Uhrík poprel, že jeho ĽSNS stojí za kampaňou proti Zomri. Administrátori Zomri takisto popreli, žeby vyhlasovali hromadné výzvy na nahlasovanie stránok ĽSNS.

### Medializácia Fekišoviec

V januári 2019 sa na stránke YouTube objavil trojhodinový záznam zo zasadnutia obecného zastupiteľstva v obci Fekišovce. Krátko nato stránka Zomri na Facebooku zverejnila niekoľkominútový zostrih pôvodného videa. Tento príspevok sa rýchlo stal vírusovým, pričom zaznamenal širokú odozvu aj naprieč poprednými médiami, predovšetkým kvôli kontroverznému vyobrazeniu starostky Fekišoviec Miloslavy Fedorovej, kandidujúcej už tretie volebné obdobie za SMER-SD.

Video vyvolalo kritiku neziskovej organizácie Transparency International Slovensko, ktorá vyjadrila znepokojenie „nad pošliapavaním zákona a politickou kultúrou". *Organizácia tiež podala podnet na prokuratúru.* 

Po medializácii sa štyria z piatich obecných poslancov rozhodli odstúpiť. V snahe predísť predčasným voľbám sa mandátov ujali štyria náhradníci.

Reportér Andrej Bán, ktorý sa spoločenským a politickým reáliám na východnom Slovensku detailne venoval v knihe *Slon na Zemplíne*, apeloval na to, aby sa kauza nebrala ľahkovážne, pričom naznačil, že skoršia medializácia prípadu mohla opakovanému zvoleniu Fedorovej zabrániť.

### Informovanie o násilnostiach na Ventúrskej ulici

Na agresívny stret chuligánov futbalových klubov Cracovia Krakow, Ajax Amsterdam a Levski Sofija na Ventúrskej ulici v Bratislave v noci 10. júla 2019 upozornila ako prvá stránka Zomri.

Väčšina médií následne v správach odkazovali na Zomri ako na zdroj informácií, keďže stránka ako jediná disponovala autentickými zábermi a fotografiami z incidentu. Všetky tieto materiály získala stránka od svojich fanúšikov.

Identita správcov
-----------------

Administrátori Zomri vystupujú v anonymite. Na stretnutia chodia zvyčajne dvaja až traja, pričom si maskujú tváre, najčastejšie čiernymi textilnými taškami s nápisom *Zomri* z vlastnej produkcie, pričom v zvukových záznamoch majú vo väčšine prípadov digitálne zmodulované hlasy, aj keď na internete sú zverejnené aj videá bez modulácie. Dôvodom anonymity je tvorivá sloboda a dlhšia výdrž značky, ale aj obava nad vlastnou bezpečnosťou.

Dvaja zo správcov sa predstavujú pod prezývkami *Bufeťák* a *Korytnačiak*.

Administrátori deklarujú vysoký počet fanúšikovskej tvorby. Vyznávajú myšlienku, že všetci fanúšikovia sú spolutvorcami stránky. Administrátor je podľa nich „každý, kto nám poslal príspevok a my sme ho zverejnili." Správcovia tvrdia, že fotografie z parlamentu im niekedy posielajú aj samotní poslanci.

V januári 2020 mal byť podľa zverejnených policajných dokumentov hlavným administrátorom stránky Zomri novinár Peter Valovič. Podľa poslanca Ľuboša Blahu sú zvyšnými administrátormi Eduard Gallo a Daniel Podhradský.

Kontroverzia a kritika
----------------------

Slovenský šachový veľmajster Ján Markoš, autor knihy *Sila rozumu*, označuje niektoré vtipy od Zomri ako odporné a dehumanizujúce.

Voči stránke Zomri deklarujú výrazne kritický postoj tzv. alternatívne médiá, tiež Slovenské národné noviny a Literárny týždenník.

Bývalý policajný prezident Tibor Gašpar v Hlavných správach avizoval, že na administrátorov podá trestné oznámenie.

Správcovia priznávajú, že niektoré ich posty kvôli kontroverznému obsahu zmazal Facebook.

### Reakcie politikov

Bývalý predseda vlády Peter Pellegrini sa k Zomri vyjadril kriticky, pričom tvorcom vyčítal najmä negatívny vplyv na informačnú gramotnosť mládeže. Tiež ale vyjadril otvorený postoj voči spoločnému rozhovoru a potvrdil, že stránku na Instagrame sleduje.

Stránku sleduje aj prezidentka Slovenskej republiky Zuzana Čaputová.

Poslanec za Smer-SD Ľuboš Blaha Zomri pravidelne kritizuje.

Pozitívnu komunikáciu so Zomri udržuje predseda strany Sme rodina Boris Kollár či bývalá poslankyňa za stranu MOST – HÍD Katarína Cséfalvayová.

### Aktivity pred voľbami do Európskeho parlamentu 2019

Pred májovými voľbami do európskeho parlamentu 2019 sa (anonymne) spolu s ďalšími osobnosťami objavili vo videu Ministerstva zahraničných vecí a európskych záležitostí SR. Cieľom videa bolo motivovať voličov k zvýšeniu volebnej účasti.

Poslanec Ľuboš Blaha na svojom facebookovom profile ministerstvo kvôli spolupráci s anonymnými administrátormi kritizoval. Po upozornení predsedom vlády Petrom Pellegrinim naznačil, že premiér stránku Zomri propaguje.

Administrátori Zomri sa objavili aj v krátkom videu na portáli Euractiv.sk, ktorého účelom bolo tiež zvýšiť volebnú účasť.

### Spoločenské a mediálne reakcie

Niektoré médiá pripisujú stránke určitý vplyv na spoločnosť. Týždenník TREND tvrdí, že stránka Zomri dopomohla Zuzane Čaputovej k zvoleniu do prezidentského úradu. Podľa Aktualít.sk je pre mládež stránka Zomri popredným sprostredkovateľom politického diania. Pozitívny prínos pre mládež pripúšťa aj investigatívny reportér Marek Vagovič.

Filip Struhárik v Denníku N oceňuje stránku Zomri ako nezvyčajný zdroj aktuálnych informácií pre novinárov. Podiel na spoločenskej informovanosti vyzdvihol najmä pri incidente požiaru na bratislavských vianočných trhoch v novembri 2018, kauze obecného zasadnutia vo Fekišovciach, narušenia prezidentských volieb 2019 v Medzanoch a častých poruchách a požiaroch slovenských vlakov.

Administrátori stránky boli v marci 2019 hosťujúcimi rečníkmi na festivale *Profesia Days*, ktorý organizuje Profesia.sk, kde diskutovali o marketingu.

V júli 2019 sa v spolupráci s portálom Aktuality.sk zúčastnili diskusie na hudobnom festivale Pohoda.

### Financovanie

Administrátori odmietajú spolupráce s politikmi a platené príspevky a tvrdia, že sporadicky podporujú projekty neziskových a mimovládnych organizácií.

Predaj merchu (značkového tovaru) zastrešuje pre Zomri internetový obchod Kompot.

Zaujímavosti
------------

### Zomri Index

Politológovia zameraní na PR Gabriel Tóth a Ľudovít Ďurman vo februári 2019 spustili tzv. *Zomri Index*, ktorý spočíva v porovnávaní príspevkov venovaných jednotlivým politikom a tiež dosahu a reakcií na tieto príspevky. Autori výsledky vyhodnocujú ako meradlo populárnosti konkrétneho politika na stránke Zomri.

### Kniha Keep Calm and Zomri

Knižné vydavateľstvo Premedia v roku 2018 knižne vydalo zbierku najlepších príspevkov, vtipov a mémov pod názvom *Keep Calm and Zomri*. Vydanie knihy bolo realizované cez fundraisingový portál StartLab, pričom na cieľovú sumu 7000 € darcovia prispeli vyše 38.000 €. Matej Makovický v Knižnej revue vyjadril podozrenie, že kniha mohla porušiť autorské práva aj zákony platné na Slovensku.

Referencie
----------

1. 1 2 3  MATUŠČÁKOVÁ, Zuzana. *Presláviť sa dá aj inkognito. Zomri či Demotivácia majú tisícky fanúšikov* [online]. Bratislava: Forbes, 2018-08-15, [cit. 2019-04-26]. Dostupné online.
2. 1 2 3 4 5 6 7  KYSEĽ, Tomáš. *Tvorcovia Zomri: ĽSNS je banda šašov. Primitívne vtipy vznikajú najľahšie* [online]. Ringier Axel Springer Slovakia, 2017-07-20, [cit. 2019-07-04]. Dostupné online.
3. 1 2 3 4 5   *Zomri na Pohode v otvorenom rozhovore prezradili, kde sú ich hranice* [online]. Mafra, 2019-07-13, [cit. 2019-07-13]. Dostupné online.
4. 1 2 3 4 5 6  FILIP, Struhárik. *MediaBrífing: Stránka Zomri nie je len o vtipoch, niekedy prináša správy rýchlejšie ako médiá* [online]. N Press, 2019-07-12, [cit. 2019-07-13]. Dostupné online.
5. 1 2 3 4 5  ŠNÍDL, Vladimír. *Facebook blokoval recesistickú stránku Zomri, fanúšikovia spustili odvetu voči kotlebovcom* [online]. N Press, 2017-04-06, [cit. 2019-07-04]. Dostupné online.
6. 1 2 3 4   *Zablokovali facebookovskú stránku Mariana Kotlebu so 78 500 fanúšikmi* [online]. Mafra, 2017-04-18, [cit. 2019-07-04]. Dostupné online.
7. 1 2 3 4 5  SCHVARCZ, Denis Bohumil. Prvý rozhovor zakladateľov Zomri v televízii: Aj politici sú naši admini, posielajú nám tipy. *strategie.hnonline.sk* (Bratislava: MAFRA Slovakia), 2018-10-27. Dostupné online [cit. 2019-04-26]. ISSN 1336-1996.
8. 1 2 3  PRAUS KRBATOVÁ, Lucia; KOVÁČ, Peter. *Tvorcovia Zomri: Drucker je vďačný objekt. Druhý Chmelár však z neho nikdy nebude* [online]. Petit Press, 2018-06-07, [cit. 2019-07-04]. Dostupné online.
9. ↑  CHRŤAN, Samuel. *Ministerstvo si objednalo hanbu na Zomri. Nekvalitnú grafiku chce dať na bilbordy* [online]. News and Holding Media, 2019-03-20, [cit. 2019-07-04]. Dostupné online.
10. 1 2  KERNOVÁ, Michaela. *Ľudia na Facebooku nahlasujú stránky Kotlebovcov, padla nielen tá hlavná* [online]. Miramedia, 2017-04-07, [cit. 2019-07-04]. Dostupné online.
11. 1 2  LENDEL, Michal; VRÁBEĽ, Jaroslav. *Obec z východu sa cez noc stala slávnou. Starostka baví celé Slovensko* [online]. Petit Press, 2019-01-10, [cit. 2019-07-04]. Dostupné online.
12. ↑  A.S, Petit Press. *Originálne Fekišovce: Poslanci tam nehlasujú, starostka skladá sľub do svojich rúk* [online]. dolnyzemplin.korzar.sme.sk, [cit. 2019-07-13]. Dostupné online.
13. ↑   *Starostka obce Fekišovce šikanuje poslancov. Bývalá gestapáčka či esesáčka, reagujú ľudia* [online]. Mafra, 2019-01-10, [cit. 2019-07-04]. Dostupné online.
14. 1 2  RYNÍK, Jozef. *V čom pochybila starostka Fekišoviec, na ktorej sa smeje internet* [online]. 2019-01-10, [cit. 2019-07-04]. Dostupné online.
15. ↑   *Zastupiteľstvo vo Fekišovciach: Otvorený list a podnet na prokuratúre!* [online]. Parlamentné listy SK, 2019-01-11, [cit. 2019-07-04]. Dostupné online.
16. ↑   *Fekišovce sú bez poslancov! Ostali len starostka a „Ďoďo"* [online]. Parlamentné listy SK, 2019-01-17, [cit. 2019-07-04]. Dostupné online.
17. ↑  ŠTENCLOVÁ, Eva. *Náhradné voľby vo Fekišovciach zažehnali, majú nových poslancov* [online]. Perex, 2019-01-29, [cit. 2019-07-04]. Dostupné online.
18. ↑  BÁN, Andrej. *Slovensko hľadá starostku: Fekišovce sú reality šou, aká tu ešte nebola (reportáž)* [online]. N Press, 2019-01-18, [cit. 2019-07-04]. Dostupné online.
19. ↑  BÁN, Andrej. *Už sme sa dorehotali na videu o Fekišovciach?* [online]. W Press, 2019-01-11, [cit. 2019-07-04]. Dostupné online.
20. 1 2 3  FRANCELOVÁ, Nina. *They wear black bags on heads and mock politicians. What is Zomri?* [online]. Petit Press, 2019-07-26, [cit. 2109-09-07]. Dostupné online.
21. ↑   *Odhalil Sajfa identitu adminov ZOMRI? Toto je najbizarnejšia #lvllama v histórii!* [online]. Fun rádio, 2019-02-23, [cit. 2019-07-04]. Dostupné online.
22. ↑   *KTO STOJÍ ZA ÚSPEŠNOU STRÁNKOU ZOMRI?* [online]. Rádio Expres, 2018-12-03, [cit. 2019-07-04]. Dostupné online.
23. ↑   *Admini ZOMRI exkluzívne: O utajení, nápadoch aj o tom, čoho sa boja a pred kým majú rešpekt* [online]. EUROPA 2, 2018-10-24, [cit. 2019-07-04]. Dostupné online.
24. 1 2  DUGOVIČOVÁ, Kristína. *Bahno internetu: Traja mladíci OTVORENE o tom, ako sa cez prudko satirickú stránku Zomri vysmievajú všetkým*. News and Media Holding, 2018-04-29, [cit. 2019-07-04].
25. 1 2   *ZOMRI – CHYBA V SYSTÉME?* [online]. [Cit. 2019-07-04]. Dostupné online.
26. 1 2  BEŇOVÁ, Martina. *Admini zo stránky Zomri o hoaxoch: Ľudia si pravdu nevyhľadávajú* [online]. Ringier Axel Springer Slovakia, [cit. 2019-07-04]. Dostupné online. Archivované 2019-06-23 z originálu.
27. 1 2 3 4  HUNKOVÁ, Mária. *Obchod s hejtom: Keď (ne)obyčajná revolta skončí biznisom* [online]. News and Media Holding, 2017-12-31, [cit. 2019-07-04]. Dostupné online.
28. 1 2   *Novinár denníka SME Peter Valovič je adminom satirickej stránky ZOMRI* [online]. mediahub.sk, 2020-01-16, [cit. 2021-03-17]. Dostupné online.
29. ↑  TVARDZÍK, Jozef. *Ak Zomri prirovnáva politika k mäsu, je to za čiarou* [online]. News and Media Holding, 2019-07-13, [cit. 2019-09-07]. Dostupné online.
30. ↑   *Pellegrini pochválil prácu adminov nenávistnej a extrémistickej stránky Zomri a pozval ich na Úrad vlády*. Sofian, 2019-04-18, [cit. 2019-07-04].
31. ↑   *Štátny tajomník Robert Ondrejcsák propaguje extrémistickú a nenávistnú stránku Zomri.*. 2019-05-30, [cit. 2019-07-04].
32. ↑   *Zomri, stoka slovenského internetu*. Sofian, 2017-08-28, [cit. 2019-07-13].
33. ↑  SMOLEC, Maroš. *Bratislavská kaviareň pritvrdzuje* [online]. Vydavateľstvo Matice slovenskej, 2019-03-24, [cit. 2019-07-13]. Dostupné online.
34. ↑  Literárny týždenník 21 – 22
35. ↑  GAŠPAR, Tibor. *Gašpar: Pán Ľuboš Blaha, nie ste v tom sám! Podávam trestné oznámenie na administrátorov stránky Zomri*. Heuréka Evolution – HS, 2019-04-16, [cit. 2019-07-04].
36. ↑   *Pellegrini v Národnej rade upozornil na stránku Zomri, ich "obrázky sú viac trápne ako vtipné". Apeloval tiež na rodičov a učiteľov*. Heuréka Evolution – HS, 2019-04-05, [cit. 2019-07-04].
37. ↑  GDOVIN, Samuel. *Premiér Pellegrini veľmi nešťastne reagoval na nenávistnú stránku Zomri. Jej adminov pozval na stretnutie na úrad vlády*. Heuréka Evolution – HS, 2019-04-18, [cit. 2019-07-04].
38. 1 2   *Pellegrini kritizoval Blahu za výroky proti EÚ* [online]. Ringier Axel Springer Slovakia, 2019-05-16, [cit. 2019-07-04]. Dostupné online.
39. ↑   *Hrnko sa dostal do bizarného sporu s poslankyňou Mosta. Visí osud koalície na gombíku od saka?* [online]. Mafra, 2018-12-01, [cit. 2019-09-07]. Dostupné online.
40. ↑  MINICH, Filip. *Stretnú sa Kiska, Pellegrini, Čaputová a Zomri a nie je to vtip* [online]. W Press, 2019-05-23, [cit. 2019-07-04]. Dostupné online.
41. ↑   *Pellegrini kritizuje Blahu za jeho výroky. Držím palce s propagáciou Zomri, odkázal poslanec* [online]. Mafra, 2019-05-16, [cit. 2019-07-04]. Dostupné online.
42. ↑  GEIST, Radovan; BAKO, Štefan; GABRIŽOVÁ, Zuzana. *O EÚ so ZOMRI* [online]. I – Europa, 2019-04-17, [cit. 2019-07-04]. Dostupné online.
43. ↑  MIHOČKOVÁ, Eva. *Ako funguje fenomén Čaputová* [online]. News and Media Holding, 2019-03-11, [cit. 2019-07-04]. Dostupné online.
44. ↑  MRVOVÁ, Iva. *Pohľad do duše prvovoliča: Čítame Zomri, o Harabinovi sme nepočuli, Danko je zábavný (reportáž)* [online]. Ringier Axel Springer Slovakia, 2019-01-28, [cit. 2019-07-04]. Dostupné online.
45. ↑  MIČUDA, Vladimír. *O Kočnerovi sa mi sníva, bál som sa výbuchu auta. Nech mladí radšej sledujú Zomri ako konšpirátorov, hovorí Vagovič (Rozhovor)* [online]. REFRESHER, 2019-04-14, [cit. 2019-07-04]. Dostupné online.
46. ↑  LIBOR, Marek. *Slovenský fenomén ZOMRI: „Naše veci musia nejakým spôsobom nasierať nebezpečných a zlých ľudí"* [online]. Nadace Neziskovky.cz, 2019-05-27, [cit. 2019-09-07]. Dostupné online.
47. ↑  TÓTH, Gabriel. Kto je „favoritom" Zomri? Spustili sme Zomri index. *blog.etrend.sk* (Bratislava: TREND Holding), 2019-02-17. Dostupné online [cit. 2019-04-26].
48. ↑   *Najpopulárnejším politikom na stránke Zomri je Róbert Fico* [online]. 2019-02-24, [cit. 2019-07-04]. Dostupné online.
49. ↑  BODNÁROVÁ, Zuzana. *Kniha mesiaca december: Keep calm and Zomri* [online]. Petit Press, 2018-12-06, [cit. 2019-07-04]. Dostupné online.
50. ↑   *Zomri* [online]. Startlab, [cit. 2019-07-04]. Dostupné online.
51. ↑  Knižná revue 5/2019

Pozri aj
--------

* Cynická obluda

Externé odkazy
--------------

* Stránka na sociálnej sieti Facebook
* Stránka na sociálnej sieti Instagram
* Webové sídlo Zomri.online